Kotimaisen Cornfox & Bros. –studion alkujaan iOS-alustalle julkaisema todella erinomainen seikkailupeli Oceanhorn laskeutuu nyt myös PC:lle. Tai tarkemmin sanoen Steamiin, ja luultavasti ainakin Windowsille. Missään ei tosin sanota mille alustoille. Toivottavasti kaikille.

Oceanhorn on alkujaan jo 2013 julkaistu upea ja tunnelmallinen seikkailu, joka nappasi Domessa 4,5/5 tähteä ja Suosittelemme-peukun:

Oceanhorn on siis kaunis, mutta rikkinäisellä tavalla. Se on myös kaikkea muuta kuin omintakeinen. Sydämet energiamittarina, arkkujen avaaminen, ruukkujen rikkominen, pommien räjäyttely, esteiden siirtelypulmat ja veneellä matkailu? Kotoisaa, lokoisaa ja laiskaa? Ehkä, jos tätä kaikkea ei olisi viilattu viimeiseen viivaan. Oceanhorn sulattaa kyynisimmänkin kopiointikriitikon sydämen rehellisyydellään. Tämä ei ole kapitalistisista lähtökohdista ponnistava hittipelin kopiokäännös, vaan tekijöidensä henkilökohtaisten innoittajien kunnianosoitus korkeimmassa muodossaan. Cornfox & Bros. rakastaa Zeldaa ja japanilaisia roolipeliklassikkoja aidolla antaumuksella. Tämä peli on selvästi tehty sisäisen palon, eikä ulkoisen pakon vuoksi. Se näkyy ja se tuntuu, koko suuren seikkailun ajan, jota voi varauksetta suositella kaikille mobiilipelaajille.

Studion kiusalaisten mukaan peli julkaistaan 17.3.2015 Steamin kautta remasteroituna versiona.

Oceanhorn on pysynyt julkaisustaan saakka App Storen pelilistojen hyvillä sijoituksilla. Viime joulukuussa se kimposi jopa takaisin myydyimpien pelien ykkössijalle, vaikka sillä on mobiilipeliksi tuhti yhdeksän euron hintalappu. Mutta tarpeeksi hyvä peli sulattaa f2p-roskan keskellä kahlaavat mobiilipelaajatkin.

Lisätietoja: http://oceanhorn.blogspot.fi/